Gedagte vir die dag: Bewaar jou hart | Maroela Media
Wees veral versigtig met wat in jou hart omgaan, want dit bepaal jou hele lewe. (Spr. 4:23)
Daar is nie verniet 'n spreekwoord wat sê "Waar die hart van vol is, loop die mond van oor" nie. En hier sê die spreukeskrywer dit ook: Dit wat in jou hart gebeur, bepaal jou hele lewe.
As jou hart vol liefde, vreugde, geduld, vrede en verdraagsaamheid is, sal dit in jou dade gesien kan word. Van so iemand word dikwels ook gesê hy of sy is "mooi van binne". Daardie mooiheid word as't ware duidelik op jou gesig. Die teenoorgestelde is egter ook waar. As jou hart vol jaloesie, ontevredenheid, hebsug, haat en woede is, sal dit ook na vore kom in jou optrede. Jy word later sommer 'n lelike mens.
Pas jou hart op. Fokus op die mooi en die goeie dinge in die lewe. Wend 'n doelbewuste poging aan om die mooi in die lewe raak te sien. As dit vir jou moeilik is, vra die Here om jou daagliks hiermee te help.